WIIK ร่วมมือ EASTW เซ็น MOU
WIIK ร่วมมือ EASTW เซ็น MOU พัฒนาเทคโนโลยีการผลิตและจัดส่งน้ำ
9 ส.ค. 2560

บริษัท วิค แอนด์ ฮุคลันด์ จำกัด (มหาชน) หรือ WIIK แจ้งต่อตลาดหลักทรัพย์แห่งประเทศไทยว่า WIIK WATER เซ็น MOU ร่วมมือ EASTW พัฒนาระบบผลิตน้ำด้วยเทคโนโลยีชั้นสูงเมื่อวันที่ 17 กรกฎาคม 2560 บริษัท วิค วอเตอร์ จำกัด (WIIK WATER) ซึ่งเป็นบริษัทย่อยที่ WIIK ถือหุ้นร้อยละ100 ได้เข้าลงนามในบันทึกข้อตกลงความร่วมมือพัฒนาโครงการและเทคโนโลยีการผลิตน้ำด้วยเทคโนโลยีชั้นสูง (Advanced Treatment Technology)
และระบบจัดส่งน้ำทางท่อHDPE กับบริษัทจัดการและพัฒนาทรัพยากรน้ำภาคตะวันออก จำกัด (มหาชน) หรือ EASTW โดยมีวัตถุประสงค์ในการพัฒนาโครงการด้านการจัดการน้ำต่างๆ รวมทั้งเทคโนโลยีการผลิตน้ำด้วยเทคโนโลยีชั้นสูง และการจัดส่งน้ำทางเส้นท่อ ซึ่งทั้งสองฝ่ายมีความเชี่ยวชาญที่สอดคล้องกัน อันจะนำมาซึ่งผลประโยชน์ต่อทั้งสองฝ่ายและกับประเทศชาติ
โดย WIIK WATER และ EASTW ตกลงที่จะส่งเสริม สนับสนุนการวิจัย ศึกษา และปรับปรุงเทคโนโลยีการผลิตน้ำและการจัดส่งน้ำทางท่อ HDPE รวมถึงการจัดหาโครงการหรือธุรกิจร่วมกัน โดยจะแลกเปลี่ยนข้อมูลต่างๆ อันจะนำมาซึ่งผลประโยชน์ของทั้งสองฝ่าย
โดยมีเป้าหมายที่จะยกระดับเทคโนโลยีการผลิตน้ำให้อยู่ในมาตรฐานสากล ลดการใช้สารเคมี ลดผลกระทบต่อสิ่งแวดล้อม และการจัดส่งน้ำทางท่อ HDPE ที่มีความยืดหยุ่นและทนทานสูง โดยการร่วมมือนี้จะทำให้ทั้งสองบริษัทสามารถที่จะแข่งขันและต่อยอดทางธุรกิจได้อย่างต่อเนื่อง รวมถึงการวางยุทธศาสตร์ในการเจริญเติบโตของทั้งสองฝ่ายอย่างยั่งยืน
 